Meta Fuglsang (SF), 2009-11-10:
Jeg vil starte med at gå lige på og sige, at vi er meget positive over for arbejdet med en forbedring af den viden, der er om demens, og at vi er meget positive over for, at der kommer et forslag om en national handlingsplan på det her område.
Så lad det være sagt med det samme: Vi synes, at det er en vigtig ting.
Demens er jo en sygdom, som har meget store menneskelige omkostninger, ikke bare for dem, der rammes af sygdom, men også for de pårørende, og det er et område, hvor jeg er helt sikker på at vi kan gøre det bedre, end vi gør nu.
Så derfor er det vigtigt at gøre det.
Jeg vil alligevel godt knytte nogle kommentarer til forslaget i stedet for bare at stoppe her og: Ja tak. Forslaget her nævner jo den tværfaglige arbejdsgruppe, og helt konkret mener vi i SF, at arbejdet her skal forankres i Sundhedsudvalget i stedet for i Socialudvalget.
Det er en sundhedsopgave i forbindelse med en sygdom, som rammer desværre ikke bare ældre, men også yngre personer, og selv om der er en tværfaglig arbejdsgruppe, er det vigtigt, at forankringen, det vil sige, at de, der har ansvaret for at tilrettelægge arbejdsgruppens arbejde, de, der er den faglige reference, har en sundhedsfaglig indgang til det, eller i hvert fald er vant til at arbejde med sundhedsfaglige problemstillinger.
Jeg synes, det er vigtigt, at arbejdet i udvalget bliver så konstruktivt, som det kan lade sig gøre, og at det vil være muligt at tage den her snak og diskussion videre i udvalget, når vi nu skal arbejde med det og finde en løsning på det, så man får en eller en form for sundhedsfaglig forankring, hvis det ikke kan lade sig gøre at få det flyttet over til Sundhedsudvalget, hvad jeg bestemt ville mene i hvert fald var det bedste at gøre.
Det, vi ved, når vi står her i Folketinget og har mulighed for at træffe beslutninger, er, at de gode viljer ikke er nok.
Det er vigtigt at have en faglig forankring, det er vigtigt, at vi tilrettelægger arbejdet med beslutningsforslag og lovforslag sådan, at det bliver det bedst mulige resultat.
Det nævnes i beslutningsforslaget, at arbejdsgruppen bl.a. skal skabe overblik over, hvem der gør hvad, og samle international erfaringer.
Og det er, synes jeg, et lidt tyndt oplæg.
Og som jeg læser forslaget, er det noget, man skal arbejde videre med i udvalget, så vi åbenbart får sat nogle flere ord på, for jeg synes, at det er et lidt tyndt grundlag: Hvad er det større mål med forslaget, altså, hvad er det, vi skal bruge den her indsamling af oplysninger til?
Det her område er jo vigtigt.
Det er vigtigt, at vi får et grundlag for at arbejde med en mere langsigtet strategi for arbejdet med demens.
Vi skal jo prioritere de ressourcer, der er.
Både økonomiske ressourcer og arbejdsmæssige ressourcer er jo knappe, og sådan er det bestemt også på det her område, og derfor er det vigtigt, at vi får et så solidt grundlag som muligt, så vi kan arbejde videre med at prioritere de ressourcer, for vi slipper ikke for at prioritere.
Dermed siger jeg også, at man skal være klar over, når arbejdet her sættes i gang, at der også skal prioriteres midler til at arbejde videre med området.
Vi skal også have et grundlag for at kunne se på den bedst mulige tilrettelæggelse af arbejdet, dvs. organiseringen af det arbejde, der skal udføres, så vi får de rigtige videnkompetencer ind og den bedst mulige koordinering af indsatsen på hele demensområdet.
Der er tal, der indikerer, at det kun er en tredjedel af dem, der har demens, der faktisk diagnosticeres, og det er simpelt hen ikke godt nok.
Så ud over den plejedel, som vi nu har snakket meget om i den første del af den her debat, er der hele diagnosticeringsdelen, forskningsdelen og arbejdet med den sundhedsfaglige del, som er vigtige, for at vi kan komme videre med det her, så det ikke kun er plejen af dem, vi kender til er diagnosticeret, men hele arbejdet med, at alle, der har en demensproblematik, faktisk bliver diagnosticeret, der kommer ind under det her arbejde.
Men jeg vil også hænge et lille håb på ministerens bemærkning om den tværministerielle arbejdsgruppe og håbe på, at vi finder en fornuftig løsning på det her, så sundhedsområdet får den plads, det skal have, når det handler om demens.